ตลาดหุ้นเอเชียดีดตัวขึ้นเช้านี้ หลังคลายวิตกเศรษฐกิจสหรัฐ
ตลาดหุ้นเอเชียปรับตัวเพิ่มขึ้นในช่วงเช้าวันนี้ โดยได้รับปัจจัยหนุนจากการดีดตัวขึ้นของตลาดหุ้นนิวยอร์ก เนื่องจากนักลงทุนเริ่มมีมุมมองที่เป็นบวกต่อแนวโน้มเศรษฐกิจสหรัฐ
22 ก.ย. 2558

ตลาดหุ้นเอเชียปรับตัวเพิ่มขึ้นในช่วงเช้าวันนี้ โดยได้รับปัจจัยหนุนจากการดีดตัวขึ้นของตลาดหุ้นนิวยอร์ก เนื่องจากนักลงทุนเริ่มมีมุมมองที่เป็นบวกต่อแนวโน้มเศรษฐกิจสหรัฐ
ดัชนี MSCI Asia Pacific ไม่รวมญี่ปุ่น เคลื่อนไหวเล็กน้อยเมื่อเวลาประมาณ 8.00 น.ตามเวลาฮ่องกง
ดัชนี TAIEX ตลาดหุ้นไต้หวันเปิดวันนี้ที่ 8,331.44 จุด เพิ่มขึ้น 24.40 จุด, ดัชนี KOSPI ตลาดหุ้นเกาหลีใต้เปิดวันนี้ที่ 1,973.54 จุด เพิ่มขึ้น 8.86 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,890.11 จุด เพิ่มขึ้น 7.84 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,640.58 จุด เพิ่มขึ้น 1.11 จุด ส่วนตลาดหุ้นญี่ปุ่นปิดทำการวันนี้
ทั้งนี้ นักลงทุนเริ่มมีมุมมองในด้านบวกต่อแนวโน้มเศรษฐกิจสหรัฐ หลังจากนายเดนนิส ล็อคฮาร์ท ประธานเฟดสาขาแอตแลนตากล่าวว่า แนวโน้มเศรษฐกิจที่แข็งแกร่งของสหรัฐจะทำให้เฟดปรับขึ้นอัตราดอกเบี้ยก่อนสิ้นปีนี้
นอกจากนี้ นักลงทุนยังคงมีมุมมองที่เป็นบวกต่อข้อมูลเศรษฐกิจล่าสุดของสหรัฐที่มีการเปิดเผยเมื่อช่วงค่ำวานนี้ตามเวลาไทย โดยสมาคมนายหน้าอสังหาริมทรัพย์แห่งชาติของสหรัฐ (NAR) เปิดเผยว่า ยอดขายบ้านมือสองในเดือนส.ค.ร่วงลง 4.8% สู่ระดับ 5.31 ล้านยูนิต แต่หากเทียบรายปีพบว่า ยอดขายบ้านมือสองพุ่งขึ้น 6.2%ในเดือนส.ค.